**КЫРГЫЗ РЕСПУБЛИКАСЫНЫН**

**БИЛИМ ЖАНА ИЛИМ МИНИСТРЛИГИ**

**К.КАРАСАЕВ атындагы**

**БИШКЕК ГУМАНИТАРДЫК УНИВЕРСИТЕТИ**

**Ж.БАЛАСАГЫН атындагы**

**КЫРГЫЗ УЛУТТУК УНИВЕРСИТЕТИ**

**КЫРГЫЗ РЕСПУБЛИКАСЫНЫН УЛУТТУК ИЛИМДЕР**

**АКАДЕМИЯСЫНЫН Ч.АЙТМАТОВ атындагы**

**ТИЛ ЖАНА АДАБИЯТ ИНСТИТУТУ**

Д 10.14.501 Диссертациялык кеңеш

**Кол жазма укугунда**

УДК: 809.434.1.(575.2) (043.3)

**Исмаилова Даражан Намазовна**

**Кыргыз тилиндеги антонимдердин**

**семантика-грамматикалык табияты**

**10.02.01 – кыргыз тили**

Филология илимдеринин кандидаты окумуштуулук даражасын

изденип алуу үчүн жазылган диссертациянын

**А В Т О Р Е Ф Е Р А Т Ы**

Бишкек-2015

Диссертациялык иш К.Тыныстанов атындагы Ысык-Көл мамлекеттик университетинин кыргыз тил илими кафедрасында аткарылды.

**Илимий жетекчи**: филология илимдеринин доктору, профессор

**Усубалиев Бейшенбай Шеңкеевич**

**Расмий оппоненттер:** филология илимдеринин доктору, профессор

**Эгембердиев Раимжан**

филология илимдеринин кандидаты, доцент

**Сыдыкова Толгонай Көчкөнбаевна**

**Жетектөөчү мекеме:** Жалал-Абад мамлекеттик университетинин

кыргыз тили жана адабияты кафедрасы,

дареги: 720900, Жалал-Абад ш.,

Токтогул көчөсү, 24.

Диссертациялык иш 2015-жылдын 30-октябрында саат 10:00до К.Карасаев атындагы Бишкек гумантитардык университети, Ж.Баласагын атындагы Кыргыз улуттук университети жана Кыргыз Республикасынын Улуттук илимдер академиясынын Ч.Айтматов атындагы Тил жана адабият институтуна караштуу филология илимдеринин доктору (кандидаты) окумуштуулук даражасын коргоо боюнча түзүлгөн Д 10.14.501 диссертациялык кеңештин жыйынында корголот. Дареги: 720044, Бишкек ш., Тынчтык проспектиси, 27.

Диссертациялык иш менен К.Карасаев атындагы БГУнун илимий китепканасынан таанышууга болот. Дареги: 720044, Бишкек ш., Тынчтык проспектиси, 27.

Автореферат 2015-жылдын 29-сентябрында жөнөтүлдү.

Диссертациялык кеңештин

окумуштуу катчысы, филология

илимдеринин кандидаты, доцент Жайлообаев Б.А.

**Изилдөөнүн жалпы мүнөздөмөсү**

**Теманын актуалдуулугу.** Антонимдер, өз алдынча кубулуш катары, буга чейин төмөнкүдөй белгилерине карай бөлүштүрүлүп келген: 1) антонимдик түгөйлөрдүн тилдик кандай бирдиктерден турарына карай (сөз түрүндөгүлөр жана фразеологизм тибиндегилер); 2) сөз түркүмдөрүнө карай (зат атоочтук, этиштик, тактоочтук ж.б.); 3) морфологиялык өзгөчөлүгүнө карай (бир уңгулуу, түрдүү уңгулуу); 4) лексика-семантикалык бөтөнчөлүгүнө карай; 5) антонимдештик деңгээлине карай (толук, толук эмес, контексттик); 6) антонимдештиктин сөз маанилеринин системасында алган ордуна карай (сандык мүнөздөмө). Мындан сырткары, кийинки убакта антонимдердин лингвистикалык жана логикалык белгилери, логикалык жана обьективдүү чындыктагы негизи, карама-каршылыктын типтерине карай антонимдердин өз ара айырмачылыгы, синонимдер менен полисемияга карата карым-катышы, көркөм чыгармадагы поэтикалык кызматы өңдүү маселелерге да атайы көңүл бурулуп, өз алдынча иликтөөгө алына баштаганын көрөбүз. Мунун өзү эле антонимдердин көп кырдуу кубулуш экендигин, аларды ар тараптан изилдөө зарылдыгын жана улам барган сайын антонимдерди жаңы өңүттөн териштирүү жарала берерин ырастап турат.

Антонимдер белгилүү бир конкреттүү тилдик системада жашайт, буга ылайык ар бир тилдеги антонимдердин өздөрүнө таандык өзгөчөлүгү болот жана ар бир тилдеги антонимдерди өз алдынча изилдөө зарылчылыгы туулат. Бул жаатта алганда, кыргыз тилинде деле антонимдер көз жаздымда калбай белгилүү бир деңгээлде иликтенип келгендигин көрөбүз. Айталы, антонимдердин жогорудагыдай алтыга бөлүнүп каралышы жөнүндө маалымат окуу китептеринде орун алса, антонимдердин обьективдүү чындыктагы карама-каршылыкка карата карым-катышы, бир уңгулуу антонимдер, энантиосемиялар жана антонимдердин стилдик кызматы илим доктору Б.Усубалиевдин «Кыргыз тилиндеги антонимдер» аттуу кандидаттык диссертациясында атайын илимий изилдөөгө алынган. Бирок окуу китептериндеги маалыматтардын мүмкүнчүлүгү чектелүү экендиги, ал ошол кубулуштардын табиятын терең ачып бере албастыгы, бул үчүн өйдө жакта көрсөтүлгөн маселелердин ар бири атайын илимий изилдөөгө алынышы керектиги айтпаса да түшүнүктүү болуп турат. Мына ушундай муктаждык менен зарылдыкты көңүлүбүзгө түйүп, биз ишибизде ушул мезгилге чейин окуу китептеринде кыскача гана маалымат берилип келген кыргыз тилиндеги антонимдердин антонимдештик деңгээли боюнча түрлөрүн, сөз түркүмдүк табиятын жана лексика-семантикалык топторун өз алдынча иликтөөгө алдык. Ошондой эле изилдөөбүздө биз териштирип жаткан проблемалар менен тикеден-тике байланышта болгон антонимдердин белгилери, логикалык жана турмуштук өзөгү, карама-каршылыкты кабылдоодогу бөтөнчөлүктөр, алардын антонимдерге тийгизген таасири, антонимдердин полисемия, синонимдерге карата карым-катышы өңдүү антонимдер теориясына тиешелүү маселелерди да кошо териштирүүгө жетише алдык.

**Диссертациянын темасынын негизги илимий-изилдөө иштери менен болгон байланышы.** Илимий иштин темасы К.Тыныстанов атындагы Ысык-Көл мамлекеттик университетинин кыргыз тил илими кафедрасынын илимий-изилдөө иштеринин тематикалык планы менен дал келет.

**Изилдөөнүн максаты жана милдеттери.** Иште антонимдерди антонимдештик деңгээли боюнча түрлөргө бөлүштүрүп, алардын өз ара жалпылык //айырмачылыгын ачып берүү, сөз түркүмдөргө ажыратып, ар бир сөз түркүмдөр тобундагы антонимдердин лексика-семантикалык бөтөнчөлүгүн аныктоо **максаты** көздөлдү. Бул максатты ишке ашыруу үчүн төмөнкүдөй **милдеттер** коюлду:

- антонимдерге арналган илимий адабияттарга сереп салуу менен, аталган кубулушту изилдөө багыттарын көрсөтүү;

- антонимдерге мүнөздүү тилдик жана логикалык белгилерди бөлүп көрсөтүп, бул белгилердин антонимдерди антонимдештик деңгээли боюнча бөлүштүрүүгө тийгизген таасирин ачып берүү;

- антонимдерди нагыз жана контексттик, ал эми нагыз антонимдерди толук жана толук эмес деп бөлүштүрүүнүн себептерин, антонимдердин бул түрлөрүнүн өз ара карым-катышын ачып берүү;

- антонимдерге мүнөздүү белгилерди, ошондой эле алардын логикалык негизин аныктоо, сөз маанилериндеги карама-каршылык менен обьективдүү чындыктагы карама-каршылыктын байланышын көрсөтүү;

- антонимдердеги карама-каршылыкты түрдүүчө (күчтүү, алсыз жана бейтарап) кабылдоонун себептерин; антонимдердин синтаксистик моделин белгилеп көрсөтүү;

- антонимдердин лексикалык башка кубулуштар менен байланышын аныктоо; антонимдердин сөз түркүмдүк табиятын, ар бир сөз түркүмдөгү антонимдердин лексика-семантикалык өзгөчөлүктөрүн, топторун бөлүп көрсөтүү.

**Диссертациялык иштин натыйжаларынын илимий жаңылыгы.** Кыргыз тилиндеги антонимдердин антонимдештик деңгээли боюнча бөлүнүшү, сөз түркүмдүк табияты, лексика-семантикалык топтору биринчи жолу атайын иликтөөгө алынып отурат. Буга байланыштуу антонимдерге мүнөздүү белгилер, антонимдерди нагыз жана контексттик, нагыз антонимдерди толук жана толук эмес деп бөлүштүрүүнүн себеп-өбөлгөлөрү, антонимдердин аталган түрлөрүнүн кепте колдонулуш бөтөнчөлүктөрү, лексикалык башка кубулуштар менен байланышы, синтаксистик моделдери, сөз маанилериндеги карама-каршылыкты түрдүүчө кабылдоонун себептери, антонимдердин сөз түркүмдөргө бөлүнүшү, ар бир сөз түркүмдөр ичиндеги антонимдердин кепте колдонулуш жагдай-шарттары, ошондой эле лексика семантикалык топтору ар тараптуу талдоого алынып, конкреттүү мисалдардын негизинде ачылып берилгендиги ишибиздин **илимий жаңылыгын** түзөт.

**Изилдөөнүн теориялык жана практикалык мааниси.** Иш антонимдер проблемасын, лексикалык кубулуштардын өз ара байланышын, сөз семантикасындагы кыймыл, өзгөрүш маселелерин мындан ары тереңдетип иликтөөгө теориялык негиз боло алат. Таанып-билүүчүлүк мааниси менен бирге ишти бир катар практикалык жумуштарда да кеңири колдонсо болот. Тактап айтканда, изилдөөнүн материалдары, талдоолордон алынган натыйжа-табылгалары жогорку окуу жайларында кыргыз лексикологиясы, стилистикасы боюнча дарстарды, практикалык жана атайын курстарды өтүүдө, аталган предметтер боюнча окуу китептери менен окуу куралдарын даярдоодо пайдаланылары шексиз. Ошондой эле түшүндүрмө, антонимдер жана поэтикалык сөздүктөрдү түзүүдө да изилдөө ишибиз чоң көмөк көрсөтөрү анык.

**Коргоого коюлуучу жоболор.** Изилдөөнүн жүрүшүндө коргоого төмөндөгүдөй жоболор коюлду:

* Антонимдер конкреттүү бир тилдик системада жашаган лингвистикалык кубулуш болуп саналат;
* Кепте карама-каршы мааниде бирге колдонулушу антонимдердин негизги белгиси болуп саналат, бирок бул жагдай алардын логикалык жана чындыктагы негизин жокко чыгара албайт;
* Антонимдерди антонимдештик денгээли боюнча топторго бөлүштүрүүдө дал келүүчүлүк принциби башкы орунда турат, бул принциптин негизинде аларды нагыз жана контексттик антонимдер, ал эми нагыз антонимдерди толук жана толук эмес деп экиге бөлүп кароо шарт;
* Антонимдерди лексикалык башка кубулуштар (синонимдер жана полисемия) менен байланышта териштирүү алардын табиятын, дегеле сөз семантикасындагы кыймылды, өзгөрүштөрдү терең ачып берүүгө өбөлгө түзөт;
* Антонимдер кепте белгилүү бир синтаксистик моделде колдонулуп, ар кандай маанилерди туюндурушат, синтаксистик модели жагынан нагыз жана контексттик антонимдер бир-биринен айырмаланышпайт;
* Антонимдердик түгөйлөр, негизинен, бирдей сөз түркүмдөрүнө таандык болушат, бирок муну менен катар сөз түркүмдөр аралык антонимдер да кепте жашайт, булардын жаралышы карама-каршылыктын өз ара кезмектешип турушу, бири экинчисине өтүп турушу менен түшүндүрүлөт;
* Ар бир сөз түркүмүнүн ичиндеги антонимдерди семантикалык бөтөнчөлүктөрүнө карай ич ара бир нече топко бөлүп кароо абзел.

**Изденүүчүнүн жеке салымы.** Иште тилдик материалдарга талдоо жүргүзүү аркылуу антонимдердин деңгээли боюнча өз ара бөтөнчөлүктөрүнө, сөз түркүмдүк табиятына жана лексика-семантикалык топторуна байланыштуу илимий-теориялык тыянактар чыгарылды, андыктан иликтөөдөн алынган тыянак, натыйжалар жана жалпы корутундулар менен сунуштар изилдөөчүнүн жеке салымы болуп саналат.

**Диссертациянын апробацияланышы.** Иштин негизги мазмуну боюнча жогорку окуу жайлар жана эл аралык илимий конференцияларда баяндамалар жасалды.

**Изилдөөнүн жыйынтыгынын жарыяланышы.** Изилдөөнүн жыйынтыгы боюнча илимий журнал-жыйнактарда, КР Жогорку аттестациялык комиссиясы тарабынан сунушталган мезгилдүү басмаларда жети макала жарыяланды.

**Иштин түзүмү**. Иш киришүүдөн, үч баптан, ар бир баптан келип чыккан жыйынтыктардан, жалпы корутундудан, шарттуу кыскартуулардан, пайдаланылган адабияттардын тизмесинен турат.

**ИЗИЛДӨӨНҮН НЕГИЗГИ МАЗМУНУ**

**Киришүүдө** илимий ишке жалпы мүнөздөмө берилип, иликтөөгө алынган проблеманын актуалдуулугу, буга чейинки изилдениш абалы, милдеттери, илимий жаңылыгы, теориялык жана практикалык мааниси, изденүүчүнүн жекече салымы, апробацияланышы, коргоого сунуш кылынган жоболор белгиленди.

Биринчи бап «**Изилдөөгө байланыштуу илимий адабияттарга баяндама**: **Антонимдерди иликтөө багыттары**» деп аталат да, анда изилдөөбүздүн обьектиси болгон антонимдерге арналган иликтөөлөргө сереп салуу аркылуу антонимдердин теориялык маселелери каралып, кыргыз тилиндеги антонимдерди изилдөө багыттары боюнча сунуштар айтылат.

Дүйнөлүк (жалпы) тил илиминдеги антонимдер теориясынын өнүгүшүнө сереп салып көрсөк, ал өз башынан төмөндөгүдөй төрт баскычты кечиргенине күбө болобуз: 1) *антонимдерди карама–каршы* *маанидеги сөздөр деп кароо*. Бул баскычта антонимдерге арналган атайын изилдөөлөр болгон эмес, алар жөнүндө жалпы тил илими жана лексикология боюнча окуу китептеринде гана жогорудагыдай маалыматтар орун алган; 2) *антонимдерди карама–каршы түшүнүктөрдү* *туюндуруучу сөздөр катары кароо*. Бул баскычта антонимдерге арналган атайын изилдөөлөр жүргүзүлө баштаган жана ал эмгектерде антонимдердин табиятын сыйышпас түшүнүктөрдүн классификациясынын негизинде логикалык чен-өлчөм менен аныктоого далалат кылынган; 3) антонимдерди *адамдын сезиминин бир белгиси* *катары кароо*. Көрүнүп тургандай, 2-3-баскычтарда антонимдер конкреттүү логикалык жана психологиялык кубулуш катары каралган, ошондуктан бул көз караш сынга алынып келген, анткени алар эл тарабынан антоним катары кабыл алынган сөздөрдүн баарын камтый албайт, ошондой эле алар антоним катары кабыл алынган сөздөр тилибизде антоним болбой калышы да толук ыктымал; 4) *антонимдерди лингивистикалык кубулуш катары кароо*, б.а., бири экинчисине карама-каршы экендиги лексикалык маанилерде камтылган, чагылдырылган сөздөрдү антонимдер катары эсептөө. Бул баскычта изилдөөчүлөр антонимдерге таандык жалпы теориялык маселелер менен чектелип калбай, конкреттүү тилдердин материалдарынын негизинде антоним сөздөрдүн лексика-семантикалык топторун териштиришип, алардын лингвистикалык бөтөнчөлүктөрүнө өзгөчө көңүл бурушкан. Натыйжада, алар кепте карама-каршы мааниде бирге жыш колдонулушун антонимдердин башкы белгиси катары карашып, антонимдештикти сөздүн лексикалык маанисинини бөлүгү деп эсептешкен, ал эми бул көз караш болсо антонимдер түшүнүгүнүн антонимдер катары кабыл алынган сөздөрдүн баарын баарын камтуусуна өбөлгө түзгөн [Н.Л.Соколова. К проблеме определения и классификации антонимов и их стилистического использования. -М., 1977. - с. 60-69].

Антонимдер теориясы боюнча дүйнөлүк тил илиминде өз орду бар орус тил илиминде антонимдерди изилдөө, негизинен, төмөнкүдөй эки багытта жүргүзүлүп келүүдө: 1. Антонимдерди чылгый лингвистикалык нукта изилдөө; 2. Антонимдерди стилистика-поэтикалык багытта изилдөө.

Биринчи топтогу иликтөөлөргө Л.А. Новиков, Л.Н.Лукина, А.А.Брагина, Л.Н.Климова, В.Н.Комиссаров, М.Р.Львов, М.Р.Миллер, М.И.Привалова, Э.И.Родичева, М.И.Сидеренко, А.Н.Тихонов, С.М.Саидова, А.И.Уемов ж.б. изилдөөчүлөрдүн; экинчи топтогуларга Л.А. Матиевская, В.Ю.Козлова, М.К.Давыдов, Я.И.Гельблу, В.А.Иванов, А.А.Фадеева, Б.Н.Павлов, Р.В.Селина, В.С.Соловьева ж.б. изилдөөчүлөрдүн эмгектери кирет.

Биз ишибизде, максатыбызга ылайык, биринчи топтогу окумуштуулардын эмгектерине гана токтолуп, анда козголгон проблемаларды караштырдык, талаш-тартышты туудурган айрым теориялык маселелер боюнча өз оюбузду билдирдик.

Түркологияда антонимдерди иликтөөгө өткөн кылымдын 70-жылдарынан тартып гана көңүл бурулуп, айрым түрк тилдериндеги антонимдер: Ж.Мусин, Р.Шүкүров, Б.О.Исабеков, Б.Байжанов, З.Хасбулатова ж.б. кандидаттык диссертацияларында изилдөөгө алынган. Бул изилдөөчүлөрдүн эмгектеринде антонимдер карама-каршы сөздөр катары каралып, алар антонимдештик деңгээли, сөз түркүмдөрүнө карата карым-катышы, семантикасы жана структурасы боюнча бөлүштүрүлөт; ошондой эле айрымдарында антонимдик сөздүктөрдү түзүүнүн принциптери, фразеологиялык антонимдер, энантиосемия, оксюморон кубулуштары иликтөөгө алынат жана тиешелүү жыйынтыктар чыгарылат. Бирок айрым теориялык маселелер боюнча, мисалы, 1) антонимдердин чындыктагы негизи; 2) бир уңгулуу антонимдерге байланыштуу кайчы пикирди учуратууга болот. Иште дал ушул кайчы пикирлерди талдоого өзгөчө көңүл бурулуп, тиешелүү тыянактарды чыгарууга далалат кылынды.

Кыргыз тилиндеги антонимдерге арналган эмгектер өз ара төмөнкүдөй эки топко бөлүштүрүлүп талдалды: 1) антонимдердин окуу китептеринде териштирилиши; 2) антонимдердин атайын изилдөөлөрдө иликтениши. Булардын ар бирине өз-өзүнчө токтолмокчубуз.

Антонимдер жөнүндөгү маалыматтар окуу китептеринде төмөндөгү авторлор: Ж.Мукамбаев, С.Давлетов, С.Өмүралиева, А.Жалилов, А.Сапарбаев, ЭАбдулдаев, Ж.Мамытов тарабынан, негизинен, окуу программаларынын талабына алайык караштырылгандыгын көрөбүз. Тактап айтканда, антонимдер карама-каршы маанини туюндурган сөздөр катары сыпатталып, айрым белгилери (бир текке таандык түшүнүктү туюндурары, кепте бирге жыш колдонулары, бирдей сөз түркүмгө таандык экендиги ж.б.) көрсөтүлөт; структурасы боюнча түрдүү уңгулуу же лексикалык жана бир уңгулуу антонимдер деп бөлүштүрүлөт; семантикалык маанисине, колдонулуш өзгөчөлүгүнө карай тилдик же нагыз жана контексттик деп экиге бөлүп каралат

Кыргыз тилиндеги антонимдерди атайын иликтөөгө алуу илимий эмгектерди териштирүү мүнөзүнө карай экиге бөлүп караса болот: 1) чылгый лингвистикалык мүнөзүндөгү эмгектер: 2) когнитивдик лингвистикалык нукта териштирген изилдөөлөр. Антонимдерди атайын иликтөөгө алуу окумуштуу С.Давлетовдун 1960-жылы жарык көргөн «Антонимдер жөнүндө» деген чакан макаласынан башталат. Антонимдерге байланыштуу экинчи изилдөө окумуштуу Б.Усубалиевге таандык, ал 1983-жылы «Кыргыз тилиндеги антонимдер» («Антонимы в киргизском языке») аттуу темада кандидаттык диссертациясын жактап, анда изилдөөчү антонимдерди логика-психологиялык, психолингвистикалык жана стилистикалык нукта иликтөөгө ык койгондугу иште козголгон маселелерден жана алардын талдалышынан айкын көрүнүп турат.Ал эми изилдөөчү Д.Осмоналиеванын «Кыргыз тилиндеги энантиосемия» (2007) аттуу кандидаттык диссертациясында антонимдердин өзгөчө түрү болгон энантиосемиянын табият-маңызы, анын лексикалык системада алган орду, лексикалык башка кубулуштар менен жалпылык, айырмачылыгы, энантиосемиялардын семантикалык бөтөнчөлүгү, түзүлүшү жана сөз түркүмдөрүнө карай бөлүнүшү өңдүү маселелерди иликтөөгө алган.

Кийинчерээк антонимдер логика-грамматикалык жана когнитивдик-лингвистикалык нукта териштириле баштаганын илим доктору А.К.Дунканаевдин «Кыргыз макалдарынын тексттик-коммуникативдик өзгөчөлүктөрү» (2010), илим кандидаты С.Б.Эргешованын «Паремиялардагы антонимдик концептердин менталдык мазмуну» (2012) аттуу илимий монографиялары айкындап турат. Аталган эмгектер антонимдерди чылгый лингвистикалык багытта териштирбесе да, аларды жаңы өңүттө иликтеп, бизге билинбей, ачылбай келаткан жаңы белги –касиеттерин, табиятын-маңызын дагы тереңирээк ачып берүүгө өбөлгө түзөт.

Илимий адабияттарды талдоо кыргыз тил илиминде антонимдерге байланыштуу дагы тереңдетип иштөөнү талап кылган, ошондой эле али иштеле элек маселелер дагы арбын экендигин ырастады. Ушул жагдайды эске алып, кыргыз тилиндеги антонимдерди келечекте кандай нук-багытта изилдөө зарыл деген суроолор боюнча төмөнкүдөй сунуштарыбызды айткыбыз келет:

1) антонимдердин логикалык жана лингвистикалык негиздерин так ажыратып, алардын (антонимдердин) белгилерин конкреттүү ачып берүү; лингвистикалык табиятына көңүл буруу;

2) антонимдерди антонимдештик деңгээлине карата бөлүштүрүп, мындай бөлүштүрүүнүн лингвистикалык жана логикалык негиздерин ачып берүү;

3) антонимдердин синтаксистик моделин аныктап, бул боюнча алардын семантикасын ачып берүү;

4) бир уңгулуу антонимдерге өзүнчө, атайын иликтөө жүргүзүү, алардын өзгөчөлүгүн ачып берүү, алардын айрымдарын нагыз тилдик антонимдер катары кароонун же карабоонун чен-өлчөмдөрүн көрсөтүү;

5) макал-лакаптарда, табышмактарда, туруктуу сөз айкаштарында колдонулган антонимдерди өз алдынча териштирип, алардын логика-лингвистикалык жана поэтикалык табиятын ачып берүү; ошондой эле белгилүү сүрөткерлердин чыгармаларындагы антонимдерди да ушундай нукта талдоого алуу;

6) терминдик мүнөздөгү антонимдерди өзүнчө териштирүү;

7) фразеологиялык антонимдерди иликке алуу, ошондой эле жеке сөз менен фразелогизмдердин ортосундагы антонимдик катышты караштыруу;

8) антонимдердин колдонулуу алкагын, т.а., тексттик антонимдерге (текстовая антонимия) өз алдынча иликтөө жүргүзүү;

9) антонимдерде элдин көркөм ойлоо өзгөчөлүгүнүн чагылдырылышын, реализацияланышын атайын изилдөөгө алуу.

«**Антонимдердин типтери жана белгилери**» деген аталыштагы экинчи бапта антонимдердин типтери жана белгилери бирге каралды, анткени ар бир нерсе белгилердин жыйындысынан турарын эске алсак, антонимдерди типтерге бөлүштүрүү ушул белгилердин антонимдердин типтеринде канчалык деңгээлде сакталгандыгына карай аныкталат.

Антонимдердин негизги белгиси - карама-каршы маанини туюндуруу, буга байланыштуу карама-каршы маанилерди туюндурган сөздөрдүн баары эле антонимдер катары каралышы абзел. Карама-каршы маанилердин айрымдары белгилүү бир контекстке көз каранды болбосо, айрымдары, тескерисинче, көз каранды келип, ошол контексттен сырткары алганда, өздөрүнүн карама-каршылык касиетинен ажырап калышат. Ошондуктан карама-каршы маанини туюндурган сөздөр жалпы жонунан *нагыз* жана *контексттик* антонимдер деп экиге бөлүнүп каралып жүрөт. Бирок нагыз антонимдердин баары эле бирдей типте боло бербейт, буга ынануу үчүн *чоң-кичине, зор-кичине* антонимдик түгөйлөрүнө талдоо жүргүзүп көрөлү:

Бул түгөйлөрдүн бир сыңарлары *чоң-зор* сөздөрүнүн экөө тең, негизинен, «турпаты, көрүнүшү тулку бою жагынан көлөмдүү» деген маанини туюндуруп, өз ара жалпылыкты түзөрү белгилүү, бирок муну менен катар алардын ортосундагы ички бөтөнчөлүктү да көз жаздымда калтырууга болбойт. Алсак, *зор* сөзү жөн гана «көлөмдүү» деген маанини билдире бербейт, ал баарыдан мурда «абдан чоң, өтө көлөмдүү» деген маанини туюндурат, демек, бул жагынан алганда, *чоң-зор* сөздөрү өздөрү туюндурган маанилеринин деңгээли, даражасы боюнча бири-бирине дал келбей калат, буга ылайык, *чоң–кичине, зор-кичине* антонимдик түгөйлөрдүн ортосунда айырмачылык жаралат, муну схема түрүндө төмөнкүдөй берсек болот:

ччч

**2.1-схема**

Жогоруда кеп турмуштагы касиет-сапаттардын, белгилердин (чоң жана кичине; зор жана кичине) ортосундагы айырмачылык жөнүндө болуп жаткандыгы белгилүү болуп турат, андыктан бул көрүнүш-жагдайды маселенин логикалык жагы катары кароо абзел, бирок турмуштагы нерселерди, белгилерди ж.б. туюндурган сөздөр белгилүү бир тилдин системасында да жашары, буга жараша логикалык түшүнүктү туюндуруу менен гана чектелбестен, тилдик кубулуш катары өзүнчө да бир бөтөнчөлүккө ээ болорун көңүлгө тутуу зарыл экендиги келип чыгат. Бул жагынан алганда, *чоң-зор* сөздөрүнүн дал ушул логикалык бөтөнчөлүгүнүн негизинде пайда болгон төмөнкүдөй стилистикалык айырмачылыгына да назар буруу шарт: «*чоң*-стилистикалык кошумча оттенкасы жок сөз; зор-белгилүү стилистикалык оттенкасы бар, речтин жалпы мазмунуна көтөрүңкү, салтанаттуу тон берүү үчүн колдонулуучу сөз» [Абдулдаев Э. Азыркы кыргыз тили. Фонетика. Графика жана орфография. Лексикология жана фразеология - Бишкек: Кыргызстан, 1998. - 256-б.]

Көрүнүп тургандай, *чоң-кичине* антонимдик түгөйлөрү логика-семантикалык да, стилистикалык жактан да бири-бирине дал келе турган болсо, *зор-кичине* антонимдик түгөйлөрүндө эки кырдаалда тең – логика-семантикалык жана стилистикалык жактан да алганда, өз ара айырмачылыктар келип чыгат, бул жагдай алардын кепте бирге колдонулуу жыштыгына өз таасирин тийгизет: *чоң-кичине* антонимдик түгөйү *зор-кичине* түгөйлөрүнө караганда кепте бирге жыш колдонулат, ошондуктан биз *кичине* сөзүнүн антоними катары көбүнчө *чоң* сөзүн кабыл алабыз. Ушундан улам, антонимдердеги мындай айырмачылык эмнеге байланыштуу деген суроо туулбай койбойт, бул бөтөнчөлүк антонимдердин антонимдештик (карама-каршылык) деңгээл-даражасына байланыштуу келип чыгат. Ал эми антонимдердин антонимдештик деңгээл-даражасы боюнча өз ара айырмачылыгын аныктоодо, жогоруда көрүнүп тургандай, *дал келүүчүлүк, симметриялуулук* принциби колдонулат. Бул жаатта алганда, айрым антонимдер (*чоң-кичине)* карама-каршылык деңгээли, стилистикалык турпаты боюнча бири-бирине дал келип, барабар болуп калат, алар *толук антонимдер* деп аталат. Ал эми карама-каршылык деңгээли, же стилистикалык турпаты, же карама-каршылык деңгээли да, стилистикалык турпаты да боюнча бири-бирине дал келбеген антонимдер *толук эмес антонимдер* (*зор-кичине*) болуп саналат. Ошентип, карама-каршы маанидеги сөздөрдү жалпысынан *нагыз* жана *контексттик антонимде*р, мунун ичинен *нагыз* антонимдерди да ич ара бөтөнчөлүктөрүнө карай *толук* жана *толук эмес* антонимдер деп бөлүп кароого туура келет, аны схема түрүндө төмөнкүдөй берүүгө болот:

Карама-каршы маанидеги сөздөр

Контексттик антонимдер

Нагыз антонимдер

Толук эмес антонимдер

Толук антонимдер

**2.2-схема**

Ишибизде антонимдердин бул түрлөрү өз-өзүнчө каралып, ар биринин жекече өзгөчөлүгүн ачып берүүгө, алардын кепте колдонулуш жагдайларына өзгөчө көңүл бурулду.

**Толук антонимдердин** өзгөчөлүгү, баарыдан мурда, алардын маанилери туюндурган карама-каршылыктын белгилүү контекстке көз каранды эместигинде, ошондой эле сыңарларында камтылган карама-каршылыктын бири-бирине дал келгендигинде, ошон үчүн булар бирин айтуу аркылуу экинчисин эске салып, бири-бирисиз жашай албачудай туюлгандыгында жатат. М.: *жакшы-жаман, чоң-кичине, жаштык-карылык, өз-жат, аз-көп, кең-кууш, жогору-төмөн, кир-чык* ж.б.

Жогоруда белгилегенибиздей, антонимдерди антонимдештик деңгээли боюнча териштирүү жалпы эле нагыз антонимдерге мүнөздүү болгон, аларды лексикалык кубулуштардан ажыратып, өз алдынча кубулуш катары кароого өбөлгө түзгөн белгилерди иликтөө менен тыгыз байланышта каралууга тийиш. Ушул жагдайды эске алып, биз толук антонимдерди талдоодо жалпы эле нагыз антонимдерге мүнөздүү болгон төмөнкүдөй белгилердин ар бирин ар тараптуу кароого далалат кылдык:1) *Карама–каршы мааниде колдонулушу же маанилериндеги карама-кар- шылык;2) кепте бирге жыш колдонулгандыгы;3) бир текке та- андыктыгы; 4) башка сөздөр менен айкашуу мүмкүнчүлүгүнүн жал- пысынан бирдейлиги; 5) бирдей сөз түркүмүнө таандык болушу; 6) бирдей стилге таандыктыгы.*

Жогорку белгилерге илик жүргүзүүдө антонимдердин лингвистикалык табияты, логикалык жана турмуштук негизи, карама-каршылыктын таанылып-билиниши, аларды кабылдоодогу бөтөнчөлүктөр өңдүү маселелер да караштырылып, антонимдер айрым бөтөнчөлүктөрүнө карай: *1) обьективдүү карама–каршылыкты тике чагылдырган анто- нимдер ; 2) обьективдүү карама–каршылыкты кыйыр чагылдырган антонимдер; 1) конкреттүү карама–каршылыктарды билдирген антони мдер, 2) абстракттуу карама–каршылыктарды туюндурган антоним- дер де*п бир нече топко бөлүштүрүлдү, ар бир топтун өз өзгөчөлүгү мисалдар аркылуу ачылып берилди. Ошондой эле коюлган суроолорго ылайык төмөнкүдөй тыянактар да чагылдырылды: 1. Антонимдер, баарыдан мурда, сөз маанилеринин карама-каршылыгы болуп саналат жана кайсы бир конкреттүү тилдик системада жашайт, демек, аларды лингвистикалык кубулуш катары кароо шарт; 2. Антонимдердин тилдик кубулуш экендиги алардын логикалык, турмуштук негизин жокко чыгара албайт, бирок, лингвистикалык жактан алганда, антонимдер сыйышпас түшүнүктүн кайсы тибин туюндурат деген суроо коюлушу максатка ылайык келбейт, демек, тилчилердин көңүл чордонунда антонимдердин түгөйлөрү бүтүн маанини (түшүнүктү) билдире алабы, алар эл тарабынан карама-каршы сөздөр, т.а., антонимдер экендиги эч бир контекстсиз эле кабыл алынабы деген суроо турушу шарт; 3. Буга байланыштуу антонимдерди каттоо (регистрациялоо) же нагыз антонимдер катары эсептөө сыйышпас түшүнүктөрдүн кайсы түрүн туюндургандыгына эмес, ошол конкреттүү тилде (элде) антонимдер катары кабыл алынабы, антонимдер катары элге сиңип кеткенби деген принциптин негизинде жүзөгө ашырылат. Антонимдердин пайда болуш себеби турмуштук муктаждыкта жатат, бирок сыйышпас түшүнүктөрдү туюндурган сөздөрдүн баары эле нагыз антонимдер боло беришпейт, бул үчүн тилдик себептер менен түшүндүрүлүүчү белги, касиеттерге да ээ болушу керек.

**Толук эмес антонимдердин** бөтөнчөлүгү дал келбөөчүлүккө, бейсимметриялуулукка барып такалат. Толук антонимдерде бардык жагынан дал келүүчүлүк орун алса, толук эмес антонимдерде анын түгөйлөрү кайсы бир жагынан дал келбей калат, демек, бул жерде мына ушул дал келбей калуучулукту, бейсимметриялуулукту ачып берүү башкы орунда турат. Дал келбей калуучулук – бул толук эмес антонимдердин түгөйлөрүндөгү карама-каршылык өз деңгээли боюнча бири экинчисине барабар болбой калгандыгы, муну өйдө жакта *кичине-зор* толук эмес антонимдеринин мисалында чечмелеп бергенбиз, муну антонимдик түгөйлөрдүн идеографиялык маанилеринин ар кылкалуулугу же *семантикалык дал келбөөчүлүк* деп атаса болот. Бирок толук эмес антонимдердеги дал келбестикти бир гана идеографиялык маанилеринин ар кылкалуулугу менен чектеп коюуга болбойт, муну менен катар *семант ика-стилистикалык* (ар кыл стилге таандык болушу, колдонулуш деңгээли, эмоционалдуу-экспрессивдүү ыраң-боёкчосу ж.б.) жактан да дал келбөөчүлүк да учурайт.

*Толук эмес* жана *толук* антонимдердеги дагы бир өзгөчөлүк катары аларды эске түшүрүү, таанып-билүүдөгү бөтөнчөлүктү карасак болот. Эгер биз толук да, толук эмес да антонимдик түгөйү бар сөздү, айталы, *жеңил, ыйла, чоң* өңдүү сөздөрдү ала турган болсок, шыдыр эле эсибизге алардын толук эмес түгөйү (*салмактуу, ырда*, *кымындай*) эмес, а толук түгөйү (*оор, күл, кичине* ) түшөт, бул жагынан алганда, толук антонимдерди тике антонимдер деп атасак болот. Ошондой эле *жеңил-оор, күл-ыйла*, *кичине-чоң* өңдүү антонимдердеги карама-каршылыкты таанып-билүү да эч бир кыйынчылыкты тууудурбайт, бул түгөйлөрдү угаарыбыз менен эле алардын карама-каршылыгы (эмнеси менен карама-каршы экендиги) механикалык түрдө, даяр бизге жеткен болот, ошондуктан кандайча карама-каршы деген суроо коюлбайт, коюуну да талап кылбайт, ал эми *жеңил-салмактуу* (мүнөзгө байланыштуу), *ыйла-ырда, чоң*-*кымындай* дегенибизде кандайча карама-каршы? деген суроонун тегерегинде аз да болсо акыл калчоого мажбур болобуз.

Толук антонимдер кепте бирге жыш колдонулуп жатып, биротоло калыпка түшүп, көнүмүшкө айланып калат да, көбүнчө адаттагы нерсе катары кабыл алынат. Толук эмес антонимдер кепте бирге колдонулганда, көнүмүштүктү байкай албайбыз, тескерисинче, алар кандайдыр бир деңгээлде жаңылыктай, адаттан тышкарылыктай кабылданат, бул жагдай болсо толук эмес антонимдерге өзүнчө бир эмоциялык ыраң-боёкчо жаратып, алардын таасирдүүлүгүн арттырып турат. Анда айрым мисалдарга талдоо жүргүзүп көрөлү: *Ал* *жөн сайрабай, адамча сүйлөп, бирде* **ыйлап**, *бирд*е **ырдап**, *таң атканча сайрап чыкчу* *болду*.(Ч.А.); *Аа-а, азыр ушинтип тайраңдап* **бийлеп, ырдап** *жатпайсыңарбы, ырдай* *бергиле*. *Мунуңардын жазасын эртең эле тартып*, **ыйлай** *баштайсыңар*! («А») Бул сүйлөмдөрдө *ырда* сөзү өтмө мааниде колдонулуп, *ыйла* сөзү менен антонимдик катышты түзүп отурат; кийинчерээк *ыйла-ырда* сөздөрү антонмдеш болуп оозеки кепте да, көркөм чыгармаларда да көп колдонулуп, өзүнүн жаңычылдык касиетинен ажырап баратканын байкайбыз.

Айтор, *ырда-ыйла* антонимдик түгөйлөрү *ыйла-күл* толук антонимдерине синонимдеш мааниде колдонулуп жүрөт, үстүртөн караганда, антоним-синонимдик катарда *ырда* сөзү өтмө, калган сөздөр тике мааниде колдонулгандай туюлат. Чындыгында, *күл-ыйла* антонимдеринин түгөйлөрүнүн өздөрү эле *кубануу-кайгыруу* деген жалпылама- өтмө мааниде колдонулат, т.а., алардын антонимдик өзөгүн физикалык көрүнүш (күлүү-ыйлоо) эмес, психологиялык ал-абал (кубануу-кайгыруу) түзөт. Бул жагынан алганда, *ырда* сөзүн *күл* сөзүнүн кабатталган өтмө мааниси катары кароо максатка ылайык, демек, *ырда*  *ыйла* антонимдердин семантикалык каршылыгын төмөнкүдөй схема аркылуу берсек болот:

күл

кубан

ырда ырда ыйла

кайгыр

**2.3-схема**

Айта кетчү бир-эки жагдай: жогоруда *ырда* менен *күл* да тикеден-тике *кубануу* дегенди жана булардын каршысы *ыйла* да тикеден-тике *кайгыруу*, *капа болуу* дегенди туюндурбайт, а жалпы эле кубануу, ыраазы абалында болууну жана, тескерисинче, кайгыруу, капалануу абалында болууну (ошон үчүн биз «жалпылама-өтмө» маани деген терминди колдонуп жатабыз) билдирет; колдонулушу жагынан алганда, *күл – ыйла* стилдик чектелүүнү билбейт, бардык стилде бирдей колдонула берет, ал эми *ыйла-ырда* көбүнчө сүйлөшүү жана көркөм стилдерде гана колдонулат, *күл-ыйла* антонимдик түгөйлөргө караганда жаңыдай, адаттан тышкарылыктай кабыл алынат, буга байланыштуу эмоционалдык жактан күчтүүрөөк таасир берет. Арийне, *ыйла* сөзүнө *ырда* сөзүнүн каршы коюлушун бир гана ыргак, мукам маселеси менен чектеп коюуга болбойт, муну менен катар күл сөзү да, ырда сөзү да түбү барып «кубануу, ыраазы, жайдары болуу» деген жалпы семантикалык өзөккө такалары да *ыйла* жана *ырда* сөздөрүнүн карама-каршы коюлушуна чоң өбөлгө түзгөн. Антонимдик катыштын пайда болуу механизми, ык-амалы көз карашынан алганда, *ырда* сөзү *күл* сөзүнөн, ал эми *күл* сөзү *кубан* сөзүнөн; *ыйла* сөзү *кайгыр* сөзүнөн метонимиялык жол аркылуу жаңы маанилерге өтүп, натыйжада *ырда-ыйла* толук эмес антонимдери пайда болгон; кийинчерээк бул антонимдик түгөй өздөрүнүн синонимдеши болгон *күл-ыйла* түгөйүнө караганда кепте бирге жыш колдонулуп бараткандыгы байкалат, эгер бул көрүнүш мындан ары улана берсе, *ырда-ыйла* түгөйү *күл-ыйла* түгөйүн сүрүп чыгышы да толук ыктымал.

күл

кубан

Толук жана толук эмес антонимдерди бири-биринен айырмалоодо кандайдыр бир мыйзам-ченемдүүлүктү сунуш кылуу өтө кыйын, анткени айрым толук антонимдерде жогорку жакта биз белгилеп көрсөткөн бөтөнчөлүктөрдүн бири, айталы, семантикалык өзгөчөлүк орун алса, айрымдарында семантикалык менен катар стилистикалык бөтөнчөлүктүн бардык түрү да учурагандыгын көрөбүз, айтор, бул маселени тереңирээк аныктоо үчүн ар бир антонимдик түгөйгө өз алдынча, толук талдоо жүргүзүү талап кылынат. Муну менен катар толук эмес антонимдердин кепте колдонулуш абал-жагдайлары, жаралыш механизмдери көп маанилүүлүк, синонимдер маселелери менен байланышта каралышы зарыл экендиги да талдоо жүргүзүү процессинде айкын болду. Ишибизде *кары-жаш, картаң-жаш; кары-жашар, улгай-жашар; кубан-кайгыр, кубан-кейи, шаттан-кайгыр, кудуңда-кайгыр; майда-кесек, майда-чоң* өңдүү антонимдер семантикасы, стилдик ыраң-боёкчосу жана кепте колдонулуш жагдайлары боюнча өз ара ар тараптуу салыштырылып каралып, жогоруда көрсөтүлгөн өзгөчөлүктөрү конкреттүү чечмеленип берилди.

**Контексттик антонимдердин** негизги өзгөчөлүгү - белгилүү бир контекстте пайда болуп, андан сырткары турганда өздөрүнүн антонимдик касиетин жоготкондугу. Мындан сырткары, бирдей стилге таандык эместиги, кепте бирге жыш колдонулбагандыгы, буга байланыштуу аларда өзүнчө карама-каршы туруктуу маани сакталбагандыгы, синтаксистик модели калыпка салынбагандыгы белгиленип жүрөт. [А.Сапарбаев. Кыргыз тилинин лексикологиясы жана фразеологиясы. -Бишкек: «Кыргызстан-Сорос» ф., 1997.-325-б.].

Үстүртөн караганда, контексттик антонимдер маселеси жеңил-желпидей көрүнгөнү менен, алардын табият-маңызы, өзгөчөлүгү, жаралыш себептери, колдонулуш моделдери менен жыштыгы, алкагы өз ара бөлүнүшү ж.б. ушул өңдүү маселелер өз алдынча атайын изилдөөнү талап кылган проблемага кирет.

Алсак, контексттик антонимдерде карама-каршылык туруктуу эместигин, алар белгилүү бир контекстке көз каранды экендигин, кандай мааниде карама-каршы коюлгандыгын билүү үчүн контекст талап кылынарын танууга болбойт. Бирок бул жерде дал ушул туруктуу эместик, көз карандылык жагынан контексттик антонимдердин баарын эле бирдей кароого мүмкүн эместигин кыргыз тилиндеги антонимдер ырастарын атайы белгилей кеткибиз келет. Төмөнкү мисалдарга назар буралы:1.**Өзүмдөн** *мурда* **санаам** *жетип, өскөн жериме баратам, ал мени мээрим менен кучак жайып тосуп аларына ишенип баратам.* (Б.У.) 2. «*Учур» гезитинин аты эми «Азия Ньюс» болуп аталат экен. Бул гезит* **атын** *алмаштырса дагы*, **затын** *алмаштырбайт.* «АН».

Биринчи мисалдагы контексттик антонимдер (*өзүм-санаам*) контекстке тикеден тике көз каранды экендиги, контексттен сырткары алганда, алар антонимдик касиетинен ажырары, а түгүл бул антонимдик түгөйлөрдүн экөө эки башка семантикалык топко таандык экендиги өзүнөн өзү эле дайын болуп турат.Мындай кырдаалда сөздөр кандай мааниде бири экинчисине каршы коюлгандыгын аныктоо үчүн көбүнчө микротекст (сөз айкашы, сүйлөм) жетишсиздик кылат, бул үчүн бүтүндөй бир тексттик алкак (а түгүл бүтүндөй бир чыгарма) талап кылынат.

Экинчи мисалдагы антонимдердин (*аты-заты*) жөнү жогоркуларга салыштырмалуу бөлөкчөрөөк, т.а., мындай антонимдер (*бал-уу, аты-заты, бир-миң* ж.б.) элдик оозеки чыгармаларда (М.: **Аты** *да Манас турбайбы*, **Заты** *да Манас турбайбы*. **Өзү** *да Манас турбайбы*, **Сөзү** да Манас турбайбы – «М»), туруктуу сөз айкаштарында, макал-лакаптарда, табышмактарда ж.б. эзелтен эле колдонулуп келаткандыктан, ошондой эле бүгүнкү күндө да көп колдонулуп жүргөндүктөн, логикалык жактан болбосо да, кепте колдонулушу боюнча нагыз антонимдерден эч бир айырмаланбайт, буга байланыштуу аларды белгилүү бир контексттен сырткары алганда деле кандай мааниде карама-каршы коюлгандыгы кандайдыр бир деңгээлде белгилүү болуп, бири экинчисин чакырып тургансыйт. Ошондуктан буга байланыштуу орус окумуштуусу М.Р.Львовдун төмөнкү пикирине кошулбай коюуга болбойт: «Некоторые индивидуально-стилистические антонимы (айрым учурда контексттик антонимдер ушундай атала берет – Д.И.), встречающиеся в пословицах, афоризмах и других широко известных текстах, в результате частого и всеобщего кпотребления в речи становится *фактами языка,* их начинают употреблять не только в сочетании, в котором они были первоначально употреблены в качестве индивидуально-субьектом. При этом антонимы перестают быть индивидуально-стилистическими, они становится «всеощими» антонимами, т.е., служат в качестве лексических средств языка наряду с полными антонимами» [М.Р.Львов. К вопросы о типах лексических антонимов. -М., 1970. -с.71-76].

Ишибизде контексттик антонимдердин өз ара айырмачылыгы, жаралыш себептери, колдонулуш моделдери менен жыштыгы, алкагы, көркөмдүк кызматы өңдүү маселелер конкреттүү мисалдарга талдоо жүргүзүү аркылуу иликтөөгө алынып, төмөнкүдөй тыянак чыгарылды:

1. Контексттик антонимдердин кандай карама-каршы мааниде коюлгандыгы белгилүү бир контекстте гана ачылып, айкын болот, контексттен тышкары алганда, андай карама-каршы мааниде колдонулбай калат, демек, контекстке көз каранды келет. Бирок көз карандылык жагынан контексттик антонимдердин баары эле бирдей боло бербейт, бул өзгөчөлүгү боюнча аларды шарттуу түрдө төмөнкүдөй үчкө бөлүп кароо жөн: а) нагыз контексттик антонимдер (булар контексттен тышкары алганда, өздөрүнүн антонимдик касиетинен ажырайт); б) кепте бирге жыш колдонулуунун натыйжасында карама-каршы экендиги белгилүү бир контекстсиз эле дайын болуп турган, бирок белгилүү бир сүйлөм тутумунда (конструкцияда) гана колдонулгандар, катып калгандар (*жоош-жоон, артык*-*тыртык, теректей-теменедей, сенек-сылык* ж.б.); в) белгилүү бир сүйлөм тутумунан (туруктуу конструкциядан) сырткары деле карама-каршы мааниде колдонулуп, тилдик антонимдерге айланып бараткандар *(бир-миң, уу-бал, асман-жер* ж.б.);
2. Ар бир сөздө башка сөздөрдүн баары менен антонимдик катышта болуу мүмкүнчүлүгү бар, бирок бул сөздөр бири экинчисине туш келди, баш аламан карама-каршы коюла берет дегендик эмес – карама-каршы коюунун да белгилүү бир мыйзам=ченеми болот.
3. Турмуштук жана көркөмдүк зарылдык, муктаждык, ошондой эле нерселердин бири-бири менен ар кандай карым-катышта болуу мүкүнчүлүгү контексттик антонимдердин жаралышын жана колдонулушун шарттап турат. Контексттик антонимдер поэтикалык каражат катары көркөм чыгармада көп колдонулат жана көбүнчө жуурулушкан, символикалуу образды берет. Көркөм чыгармада синонимдер да контексттик антонимдер катары колдонулуп, ойду эмоционалдуу-экспресивдүү берүүдө зор роль ойнойт; синонимдерди карама-каршы мааниде колдонуу алардын өздөрүндөгү семантикалык жана стилистикалык айырмачылык менен шартталат.
4. Контексттик антонимдер текстте туш келди, чар-жайыт колдонула бербейт, алар деле, нагыз антонимдер сыяктуу эле, белгилүү бир синтаксистик үлгү-өнөктүн негизинде колдонулат, контексттик антонимдердин синтаксистик модели калыпка салынган эмес деген пикир чындыкка коошо бербейт.
5. Тилдик бирдиктер жагынан алганда, сөз менен сөз гана эмес, сөз менен сөз айкашы, сөз айкашы менен сөз айкашы, сөз менен сүйлөм каршы коюла берет, ошондой эле бир эле сөзгө бир нече сөз да каршы коюлушу ыктымал, мындай учурда карама-каршылык күч алып, ойдун таасирдүүлүгү артат.

Үчүнчү бап« **Антонимдердин морфологиялык мүнөздөмөсү жана семантикалык топтору»** деп аталат да, анда сөздөрдү түркүмдөргө жиктештирүүнүн айрым маселелери каралуу менен, антонимдер сөз түркүмдөрү боюнча бөлүштүрүлүп, ар бир сөз түркүмдүн ичиндеги семантикалык топтор өз-өзүнчө талдоого алынды. Ишибизде толук маанилүү сөздөрдүн гана антонимдештигине иликтөө жүргүзүлдү, ал эми кызматчы сөздөрдүн антонимдештиги өз алдынча иликтөөнү талап кылган олуттуу маселелердин бири болгон соң, аларга өзүнчө атайын изилдөө жүргүзүлүшү зарыл. Толук маанилүү антоним сөздөрдүн сөз түркүмдөрүнө катышына карай төмөнкүдөй бөлүштүрүүгө болот: *зат атоочтук, сын атоочтук, сан атоочтук, ат атоочтук, тактоочтук жана этиштик антонимдер .*

**1. Зат атоочтук антонимдер**

I. **Физиологиялык абалды, ар түрдүү маанайды билдирүүчү зат атоочтук антонимдер***:* *коркоктук//жүрөксүздүк – жүрөктүүлүк// баатырдык, кубаныч – кайгы// капа, кубаныч//сүйүнүч – кайгы//санаа, оору-соо, чын-төгүн//калп//каңырыш, күлкү-ый, жаштык-карылык* ж.б. М.: *Акылдуу, намыстуу аял* *күйөөсүнүн* **шаттыгына** *жана* **кайгысына** *тең – шерик болот* («Ой гүлдөрү»)

II. **Адамдын өз ара мамилесин билдирген зат атоочтук антонимде*р:*** *дос-жат//кас//душман, достук-кастык, жакын//өз-жат, жакын-алыс, тааныш-бейтааныш //чоочун, ажырашуу-жарашуу* ж.б. М.: **Жакыны** *сыйлабаганды*, **жат** *сыйлабайт* (Макал).

II. **Мезгилдик түшүнүктү билдирген зат атоочтук антонимдер:** *кыш–жай, таң-кеч, жаздык-күздүк, жаздоо-кыштоо, жайлоо-кыштоо, күн-түн, жаз-күз ж.б.* М.:*Бирок* **кыш** *этегин жыйнап*, **жаз** *келаткан жышаан бар* (Ч.А.)

IV.**Коомдук–саясий, экономикалык, социалдык түшүнүктөрдү билдирген зат атоочтук антонимдер:** *бай–жарды//кедей//кембагал//томаяк//жакыр,душман-дос,тарапташтар-каршылаштар, токчулук-жокчулук//ачкачылык, байлар-жардылар, актар-кызылдар, оң-сол, кут-жут, хан//бий//бек-кул, тынчтык-согуш, ач-ток, бар-жок, большевик-меньшевик ж.б.* М.: *Тай туяк, алтын сакалар барымтада, кун төлөнгөндө, баш ачканда керекке жарап*, **жок** *менен* **бардын**, **согуш** *менен* **тынчтыктын** *чегин ажыраткан* (Э.Т.).

V. **Мейкиндик түшүнүктөрүнө, орунга байланыштуу заттык маанидеги антонимдер** : *түндүк-түштүк, чыгыш-батыш, күн батыш-күн чыгыш, күңгөй-тескей, тоо-түз,тоо-жака, көк//асман-жер, ой-кыр, суу-кургактык, төр-эшик //босого//улага, үй-сырт ж.б.* М.: *Анан экөө ажырашышты, бирөө* **ойго** *бирөө* **кырга**  (Ш.С.).

VI.**Турмуш–тиричиликке байланыштуу зат атоочтук анто- нимдер:** *өмүр-өлүм//ажал, аш-той, жамандык-жакшылык, кейиш-күлкү, бар-жок ж.б.* М.: Бу же **өлүм** же **өмүр** деп эки жактын тең тагдыры ортого ташталган беттешүүгө ого бетер жасанып, өчтүү, сүрдүү, шарактап кайнап келишти (Т.К.).

VII. **Ар түрдүү абстракттуу түшүнүктү туюнткан зат атоочтук антонимдер**: *ийгилик-кемчилик, кайгы-шаттык//сүйүнүч, жакшылык-жамандык, ый-күлкү, өкүнүч-кубаныч ж.б*. М.: **Ый** менен **күлкү** аякташ, куру кайгыдан пайда чыкпас, кайгыңды кайгы экен деп эч ким укпас (Макал).

VIII.**Диний түшүнүккө байланышкан зат атоочтук антонимдер** : *күнөө-сооп, бейиш-тозок, убал-сооп, шайтан-периште, чын дүйнө- жалган дүйнө, а дүйнө-бу дүйнө ж.б.* М.: *Дин «-бул дүйнөдө* **бу дүйнө, а дүйнө** *өлгөндөн кийин башталат,* **бул дүйнөдөн** *куурасаң,* **тигил дүйнөгө** *барганда жыргайсың » - деп ар кимдин кулагына* *кумдай куюп келатат* (А.Т.).

**2. Сын атоочтук антонимдер**

I.**Психологиялык жана физиологиялык абалды, кулк–мүнөзүн дөгү өзгөчөлүктөрдү, куракты, адамдардагы коомдук жана матер- иалдык абалдагы белгилерди билдирген сын атоочтук антоним- дер:** *акылдуу–акылсыз, акылдуу–акмак, соо–оорулуу, күчтүү-алсыз, сулуу-серт, түшүнүктүү-түшүнүксүз, каардуу-мээримдүү, жоош-чапчаң, жаш-кары, бийик, жапыз (адамга карата), бай-жарды//кедей//жакыр, уяттуу-уятсыз, көйрөң-токтоо, кайгылуу-шаттуу, өлүү-тирүү, чыдамкай-жалакай, элпек-кербез, берешен-сараң* ж.б. М.: *Жакшы акын ыр өмүрүн тилейт экен*, **жакшы** *аял ал тилегин сүрөйт экен*, **жаман** *аял* *көйнөктөрүм көп болсун деп, аз жазса ачуу тилин бүлөйт экен. Ошентип акын байкуш жүдөйт экен* (Б.С.).

II. **Өң–түс, даам, жыт өзгөчөлүк белгилерин билдирген сын атоочтук антонимдер**: *кара-ак, ажардуу-ажарсыз, ачык күңүрт, ачык-бүркөк, жарык-караңгы, татына-серт, тунук-киргил, чырайлуу-чырайсыз, даамдуу-даамсыз, ширин-ачуу* ж.б. М.: *Түндүктөгү* **жарык** *шоола салаңдаган*, **капкара** *аскага чабылды* (Ш.С.).

III. **Жылуулук өзгөчөлүктөрүн билдирген сын атоочтук анто- нимдер**: *аптап-зыркоор, жылуу-салкын, муздак-жылуу,* *суук-ысык, нымдуу-кургак, суу-кургак* ж.б. М.: - *Калыгул абам айткан, катыра* **ысыгы** *жок, Какшаткан* **суугу** жок, *жайда салкын, кышта мээлүн Ысык-Көл* (Э.Т.).

IV. **Сапатты билдирген сын атоочтук антонимдер:**

*Жакшы-жаман, акылман-наадан, даанышман-түркөй, жаңы-эски, катуу-жумшак, таза-кир, коркок–баатыр ж.б.* М.: **Акылман, даанышман** *адамдардын сөздөрү,* ***наадандар*** *менен* ***түркөй*** *адамдарга таарис этпесе, таң калбай эле койгула* («Ой гүлдөрү»).

V. **Тигил же бул белгиге ээ болуу же болбостугун, келип чыккандыгын, тегин белги катары билгизген сын атоочтук антон имдер**: *күчтүү-алсыз, акылдуу-акылсыз, ынсаптуу-ынсапсыз, адептүү-адепсиз, атасыз-энелүү, балалуу-баласыз,* *никелүү-бойдок, бактылуу-шорлуу* ж.б. М.: *Күн алыс,* *бирок калыс таразасы*, **күчтүүгө, күчсүзгө** *да берет эсеп. Баалай бил ак сүйүүмдү садагасы, бак дөөлөт, байлык, атак келет кетет* (Э.Т.).

VI. **Көлөм, салмакты билдирген сын атоочтук антонимдер**: *калың-жука, кең-тар, узун-кыска, ийри-түз, терең-тайыз, оор-жеңил, чоң-кичине, бийик-жапыз, семиз-арык, кесек-майда* ж.б. М.: *Ысык-Көл эң* **терең** – *көл, анын тереңдиги* – *668м, эң* **тайыз** *көл Беш – Таш анын эң терең жери – 28м*. (КЭ).

VII. **Мезгилдик, мейкиндик түшүнүктөрдү заттын белгиси ка- тары көрсөткөн катыштык сын атоочтук антонимдер**: *жогорку-төмөнкү, ички-сырткы, астыңкы-үстүнкү, алдыңкы-арткы, башкы-аяккы, биринчи-акыркы, жазгы-күзгү, жакынкы-алыскы, жогорку-төмөнкү, түбөлүктүү-күнүмдүк,* *таңкы-кечки* ж.б. М.: *Бүгүнкү күн* **кечээкиден** *башталып, бүгүнкү күн* **эртеңкиге** *уланат* (А.Р.).

**3. Сан атоочтук антонимдер**

Сан атоочтук антонимдерге *бир-миң* антонимдери кирет, бул сөздөр тике мааниде эмес, *көп-аз* деген өтмө мааниде кепте бирге жыш колдонуунун натыйжасында контексттик антонимдерден нагыз антонимдерге өтүп бараткандыгы айкын сезилип турат. **Бир** сөзүнө башка сөз эмес, **миң** сөзүнүн каршы коюлушу, биринчиден, кыргыз элинин санга карата көз карашы [бир мезгилде сандын акыркы чектери (башталышы жана аягы) катары *бир-миң* кабыл алынышы мүмкүн], экинчиден, уйкаштык маселеси менен шартталат [Б.Усубалиев. Кыргыз филологиясы жана филологдору.-Б., 2007. -410-бб].

М.: *Карайт да төмөнкүдөй бир иш көрөт, замана* **бир** *мүнөттө* **миң** *өзгөрөт*. (А.О.). **Бир** *эшик салыш үчүн* **миң** *эшик сал* (М.). *Тегирмен* **бир** *айланганча,* *ээси* **миң** *айланат*. (М.).

4. **Ат атоочтук антонимдер**

Кыргыз тилинде ат атоочтук антонимдерге *ошол-ушул, бу-тиги* деген саналуу гана антонимдерди кошууга болот жана алар *алыскы-жакынкы, мурдагы-азыркы* деген өңдүү маанилерди элестүү берүүдө колдонулат: *Ошол* *күндөн* *ушул* *күн, төккөн* *кумдай күн өттү, эсеп жеткис жыл өттү, сыр найзалуу эр өттү*… («Манас»).

Айрым ат атоочтук сөздөр сөз түркүмдүк аралык антонимдерден да түзүлөт. Мисалы *өз-өзгө//жат* деген карама-каршы маанидеги сөздөр макал-лакаптарда, көркөм чыгармаларда көбүрөөк пайдаланылат:М.: *Зуура жанын кыйнаган*, **өзү** *өлсө д*а **өзгөгө** *уулун кыйбаган* (Ж.А.). **Өз** *агасын агалай албаган* **жаттын** *улагасын сагалайт* (Макал).

**5. Тактоочтук антонимдер**

Тактоочтук антонимдерди төмөндөгүдөй семантикалык топторго бөлүштүрүп кароого болот:

1.**Мезгилдик маанини билдирүүчү тактоочтук антонимдер**: *былтыр – быйыл, жазгысын – күзгүсүн, жаңыдан – мурдатан, илгери – кийин, күндөсү – түндөсү, саар – кеч, эрте – кеч, жайында – кышында, таңда –кечте ж. б.* М.: *Ал көлгө* **таңда** *келип*, **кечте** *кайткан* (А.О.). **Күндүз** *тизип койдум*, **түндө** *бузуп койдум* (Таб.).

2. **Орун маанисин билдирген антонимдик тактоочтор** : *ары – бери, аягында – башында, жогортон – төмөнтөн//ылдыйтан, жогору//өйдө–төмөн//ылдый, маңдай – тескей, күңгөйүндө–тескейинде ж.* б. М.: *Жаштын* **өйдө**-**ылдыйы** *чачтан эмес, агаргысы келсе, бир түндө агарат да калат* (Б.Ж,).

3. **Сын–сыпат маанисиндеги антонимдик тактоочтор** : *акырын – тез// катуу, бачым – акырын, жай – ылдам//бат//ыкчам//тез, суукчан - ысыкчан* ж.б. М**.: Катуу** *бассаң таскак дейт*, **акырын** *бассаң аксак дейт* (Макал).

4. **Сан–өлчөм маанисиндеги антонимдик тактоочтор:** *аз – көп, ашык – кем, түмөн – аз, арбын – аз, аздыр – көптүр.* *канчалык – ошончолук* ж.б. М.: **Көпкө** *умтулдум, бирок* **азга** *жетпедим, аз учурдум жакшы ырлардын кептерин. Жаш күнүмдөн жар болушкан каламым, бүгүн билдим алсыз калам экенин* (А.О.).

**6. Этиштик антонимдер**

I. **Карама–каршы багыттагы кыймыл–аракетти билдирүүчү этиштик антонимдер**: *бар-кел, кел-кет, ач-жап, кир-чык, толтур-бошот, кий-чеч, үз-ула, көтөр-түшүр, байла-чеч, жолук-айрыл, арт-түшүр, бирик-ажыра ж.б.* М.: **Кетишет** *тизмектешип каркыралар*, **келишет** *көлдөрүнө кайтып алар* (С.А.).

II. **Нерселердин ар түрдүү абалын билдирүүчү этиштик ант онимдер**: *күй-өч, кат-жумшар,жеңилде-оорло, гүлдө-куура*, *толку-тынчы* ж.б. М.: *Ысык-Көл кээде* **толкуйт,** *кээде* **тынчыйт,** *толкуса толкунуна тең ортокмун, жашоодо канча жолдош күтсөм дагы, бир сырдуу сендей жолдош күткөн жокмун* (А.О.).

III. **Адамдардын бири – бири менен болгон мамилесине байлан- ыштуу этиштик антонимдер**: *уруш-жараш, узат-тосуп ал, пайда келтир –зыян келтир, табыш-айрылыш, таарын-кечир,* *бүлүнт-бүтүр, карала-акта, ажыраш-баш кош ж*.б. М.: *Ал кезде канчалаган жаш балдарды майданга* **узатып**, *айрымдарын гана* **тосуп** *алдык* (Ч.А.).

.IV. **Нерсенин сандык жана сапаттык өзгөрүүсүн билдирген эт- иштик антонимдер**: *үшү-жылы, узар-кыскар, кеңей-тары, кирде-тазалан, арт-кеми, агар-карар, булга-тазала, бүктө-жаз, кайнат*-муздат ж.б. М.: *Сырттан* **үшүп** *келип, апам жакан оттун жанында* **жылынып** *турар элек* (Т.С.).

V. **Ар түрдүү физикалык процессти билдирген этиштик анто- нимдер**: *кийин-чечин, ал-сал, мин-түш, башта-бүтүр, ач-жап, бар-кел, жаткыз//жаткыр-тургуз, келе-ме, кош-ал//кемит, уч-кон, ач-жум, бас-тур* ж.б. М.: *Ушундан улам бала эшикти өзү* **ачып-жаап**, *ачкычтарды атайын ала кеткени дайын болду* (Ш.С.).

VI. **Адамдын психологиялык, физиологиялык жана материалд ык абалын билдирүүчү этиштик антонимдер**: *сүйүн-ачуулан, күл-ыйла, арыкта-семир, оору-айык, өйдөлө-ылдыйла, кубан-капалан, улан-үзүл (материалдык абал), жандыр-өчүр, жалын-тилде, жырга-куура, картай-жашар, карыш-жазыл, ысы-суу,* *тилде-макта, начарла-оңол* ж.б. М.: *Адеп оорусунун* **начарлап** *же* **оңолуп** *келе жатканын биле албады* (Ш.С.)

**Корутунду** бөлүмүндө иликтөөнүн негизги натыйжаларын чагылдырган төмөнкүдөй тыянактар чыгарылды:

1. Антонимдер конкреттүү тилдик системада жашаган лингвистикалык кубулушка кирет: алар баарыдан мурда сөз маанилеринин карама-каршылыгы болуп саналат, карама-каршылык лексикалык маанинин элементине айланганда гана, антонимдер пайда болот. Бирок бул жагдай антонимдердин логикалык жана чындыктагы негизин жокко чыгара албайт, андыктан бул маселелерди өз ара байланышта териштирүү зарыл.

2. Антонимдердин типтери менен белгилери тыгыз байланышта каралышы шарт, анткени антонимдерге мүнөздүү белгилердин канчалык деңгээлде орун алгандыгына карай алардын типтерин аныктоого болот.

3. Кепте карама-каршы мааниде колдонулушу – бул антонимдердин негизги белгиси жана кызматы. Бирок бул белги антонимдердин бардык типтерине тең мүнөздүү болуп саналат. Бул жагынан алганда, антонимдер ошол карама-каршы маанинин жаралыш жагдайына, өзгөчөлүгүнө карай өз ара айырмаланышып, төмөнкүдөй эки чоң топко бөлүнөт: *нагыз* жана *контексттик* антонимдер. Нагыз антонимдерди *толук* жана *толук эмес* деп бөлүштүрүүдө дал келүүчүлүк принциби башкы орунда турат: эгер карама-каршылык деңгээли, стилистикалык турпаты жагынан бири-бирине дал келишсе, андай антонимдер *толук,* ал эми бул белгилеринин кайсы бири жагынан дал келбей калышса, *толук эмес* антонимдер болуп саналат.

Антонимдерди толук жана толук эмес деп бөлүштүрүү антонимдердин синонимдер, көп маанилүүлүк маселелери менен тыгыз байланышта болгондугунда да жатат, андыктан бул үч маселени өз ара байланышта териштирүү керек.

4. Антонимдердин табият-маңызын терең ачып берүү үчүн алар чагылдырган карама-каршылыктын таанылып-билиниш өзгөчөлүгү, психоэмоциялык таасири да эске алынышы шарт. Аталган бөтөнчөлүктөрү боюнча антонимдерди *конкреттүү карама – каршылык ты билдирген антонимдер жана абстракттуу карама –каршылыкты туюндурган антонимдер; обьективдүү карама-каршылыкты тике чаг- ылдырган антонимдер жана обьективдүү чындыкты кыйыр чагыл- дырган антонимдер* деп бөлүштүрүп кароо зарыл.

5. Антонимдер кепте чар-жайыт колдонулбайт, алар белгилүү бир мыйзам-ченемдин чегинде, т.а., синтаксистик үлгү-калыптын негизинде колдонулушат, синтаксистик үлгү-калыбы (модели) боюнча нагыз жана контексттик антонимдер бири-биринен айырмаланышпайт. Контексттик антонимдердин баары эле бирдей боло бербейт, бул өзгөчөлүгү боюнча аларды шарттуу түрдө үч топко бөлүп кароо максатка ылайык.

6. Турмуштук жана көркөмдүк зарылдык, муктаждык, ошондой эле нерселердин бири-бири менен ар кандай карым-катышта болуу мүмкүнчүлүгү контексттик антонимдердин жаралышын жана колдонулушун шарттайт. Дал ушул мүмкүнчүлүк ар бир сөздө башка сөздөрдүн баары менен антонимдик катышта болуу мүмкүнчүлүгүн да жаратат, бирок бул сөздөр бир экинчисине туш келди, баш аламан карама-каршы коюла берет дегендик эмес- карама-каршы коюунун белгилүү бир мыйзам-ченеми болот. Контексттик антонимдер поэтикалык каражат катары көркөм чыгармада көп колдонулат жана көбүнчө жуурулушкан, символикалуу образды берет.

7. Антонимдик түгөйлөр, негизинен, бирдей сөз түркүмдөрүнө таандык болушат, бирок кепте сөз түркүмдүк аралык антонимдер да учурайт, бул чындыктагы карама-каршы кубулуштардын, касиет-сапаттардын ж.б. бири-бирине өтүп турушу менен шартталат. Сөз түркүмдүк катышына карай толук маанилүү антонимдеш сөздөрдү сөз түркүмдөргө төмөнкүдөй бөлүштүрүүгө болот: *зат атоочтук, сын атоочтук, та ктоочтук, этиштик, сан атоочтук, ат атоочтук* антонимдер. Сан жана ат атоочтон башка сөз түркүмдөрүнө таандык антонимдер өз ара бир нече семантикалык топторго ажырайт.

**Диссертациянын негизги мазмуну төмөнкү эмгектерде чагылдырылды**:

1. Исмаилова, Д. Антонимдердин изилдениш абалы [Текст] // Д.Исмаилова // Вестник Иссык-Кульского университета им. К.Тыныстанова. - 2012. - №33. -192-196-бб.
2. Исмаилова, Д. Антонимдер - лингвистикалык кубулуш катары [Текст] / Д.Исмаилова // «Билим жана тарбия» журналы. Махмуд Кашгари-Барскани атындагы Чыгыш университети. - 2012. - №1 (13). - 255-259-бб.
3. Исмаилова, Д. Антонимдердин изилдениш абалы (окуу китептериндеги териштирилиши боюнча) [Текст] / Д.Исмаилова // «Билим жана тарбия» журналы. Махмуд Кашгари-Барскани атындагы Чыгыш университети. - 2012. - №1 (14). - 21-27-бб.
4. Исмаилова, Д. Контексттик антонимдердин айрым маселелери [Текст] / Д.Исмаилова // «Кыргыз тили жана адабияты» журналы. – 2013. - №24. - 91-96-бб.
5. Исмаилова, Д. Зат атоочтук антонимдер [Текст] / Д.Исмаилова // Вестник Иссык-Кульского университета им. К.Тыныстанова. – 2014. - №37. – 212-215-бб.
6. Исмаилова, Д. Этиштик антонимдер [Текст] / Д.Исмаилова // Вестник Иссык – Кульского университета им. К.Тыныстанова / Гармонизация науки и образования в современных условиях глобализации и интеграции: материалы международной научо-практической конференции, посвященной 75-летию ИГУ им. К.Тыныстанова.- 2015. - №40. – 188-191-бб.
7. Исмаилова, Д. Тактоочтук антонимдер [Текст] / Д.Исмаилова // Вестник Иссык – Кульского университета им. К.Тыныстанова / Гармонизация науки и образования в современных условиях глобализации и интеграции: материалы международной научо-практической конференции, посвященной 75-летию ИГУ им. К.Тыныстанова. - 2015. - №40. – 191-195-бб.

Исмаилова Даражан Намазовнанын **«Кыргыз тилиндеги антонимдердин семантика-грамматикалык табияты»** деген темада 10.02.01 – кыргыз тили адистиги боюнча филология илимдеринин кандидаты окумуштуулук даражасын изденип алуу үчүн жазылган диссертациялык ишинин

**РЕЗЮМЕСИ**

**Негизги сөздөр:** карама-каршы маани, антонимдештик деңгээл, дал келүүчүлүк, нагыз, контексттик, толук, толук эмес антонимдер, семантикалык белгилер, кепте бирге жыш колдонуу, эмоционалдуу-экспрессивдүүлүк, морфологиялык табият, синтаксистик моделдер.

**Изилдөөнүн обьектиси -** кыргыз тилиндеги антонимдердин антонимдештик деңгээли боюнча түрлөрү жана семантикалык топтору.

**Иштин максаты** - антонимдерди антонимдештик деңгээли боюнча түрлөргө бөлүштүрүп, алардын өз ара айырмачылыгы менен жалпылыгын ачып берүү; сөз түркүмдөрүнө ажыратып, сөз түркүмдөр тобундагы антонимдердин лексика-семантикалык бөтөнчөлүгүн аныктоо.

**Илимий иштин изилдөө методдору**: Сыпаттама, байкоо жүргүзүү, чечмелөө, системалык анализ, синтез сыяктуу методдору жана ык-амалдары колдонулду.

**Изилдөөнүн илимий жаңылыгы**. Бул иште кыргыз тилиндеги антонимдердин антонимдештик деңгээли боюнча бөлүнүшү, сөз түркүмдүк табияты, лексика-семантикалык топтору биринчи жолу атайын иликтөөгө алынып, антонимдерге мүнөздүү белгилер, антонимдерди нагыз жана контексттик, нагыз антонимдерди толук жана толук эмес деп бөлүштүрүүнүн себеп-өбөлгөлөрү, антонимдердин аталган түрлөрүнүн кепте колдонулуш бөтөнчөлүктөрү, лексикалык башка кубулуштар менен байланышы, синтаксистик моделдери, сөз маанилериндеги карама-каршылыкты түрдүүчө кабылдоонун себептери, антонимдердин сөз түркүмдөргө бөлүнүшү, ошондой эле лексика-семантикалык топтору ар тараптуу талдоого алынып, тийиштүү тыянактар чыгарылды. Мына ушулар диссертациялык иштин илимий жаңылыгы болуп саналат.

**Колдонуу чөйрөсү**: Диссертациянын жыйынтыктары, материалдары илимий-изилдөөчүлүк, билим берүүчүлүк жана практикалык мааниге ээ. Ишти кыргыз лексикологиясы, стилистикасы, кеп маданияты, сөздүктөрдү түзүү боюнча иликтөөлөрдү жүргүзүүдө пайдаланса болот. Ошондой эле аталган предметтерди ЖОЖдордо окутууда, алар боюнча окуу китептери менен окуу куралдарын жазууда, антонимдик сөздүктөрдү түзүүдө даишибиз кеңири колдонулары шексиз.

**РЕЗЮМЕ**

**на диссертацию Исмаиловой Даражан Намазовны на тему «Семантико-грамматическая природа антонимов в кыргызском языке» на соискание ученой степени кандидата филологических наук по специальности 10.02.01 - кыргызский язык**

**Ключевые слова**: противоположное значение, уровень антонимов, соответствие, избитые, контекстуальные, полные, не полные антонимы, семантические признаки, совместное частотное использование антонимов в речи, эмоциональность, экспрессивность, морфологическая природа, синтаксические модели.

**Объектом** **исследования** являются виды и семантические группы антонимов кыргызского языка по уровню.

**Цель** настоящей работы заключается в классификации антонимов по видам, выявляя общих и специфических признаков, а также не менее важной целью диссертации является классификация антонимов по частям речи, определяя семантических и грамматических особенностей антонимов в системе частей речи.

**Методы исследования**: Поставленные цели, задачи, материал исследования и общее направление работы определили использование методов наблюдения, систематического анализа, синтеза и описательного метода.

**Научная новизна**: диссертации заключается в том, что впервые осуществлена классификация антонимов по уровню, изучены лексико-семантические группы антонимов и их природа в системе частей речи, выявлены специфические лингвистические признаки антонимов, представлены предпосылки классификации антонимов на полные и не полные, изучены особенности использования видов антонимов в речи, а также их взаимоотношения с другими лексическими явлениями, выявлены синтаксические модели и особенности различного восприятия противоположного значения антонимов.

**Сфера применения результатов исследования**. Результаты, открытия диссертационного исследования имеют научно-исследовательское, образовательное и практическое значение. Послужат теоретической основой в дальнейших исследованиях, связанных лексикологией кыргызского языка, лингвопоэтикой и стилистикой. Полученные результаты могут быть также использованы при проведении занятий по лексикологии, стилистике, культуре речи кыргызского языка, при написании учебников и учебно-методических пособий, при составлении словарей антонимов.

**Ismailova Darajan Namazovna**

**«Semantico-grammatical nature of antonyms in Kyrgyz»**

**SUMMARY**

**of the thesis submitted to confer the scholarly degree**

**Candidate of Philological Sciences.**

**Specialty: 10.02.01. – Kyrgyz language**

**Key words:** opposite meaning, antonymic level, correspondence, trite, contextual, complete, incomplete antonyms, semantic features, frequent common use in speech, emotiveness, expressiveness, morphologic nature, syntactic model.

**As the object of research** types and semantic groups of antonyms of the Kyrgyz language according to their antonymic level are selected.

**Aims of the thesis** is to classify of antonyms to types according to their level of antonymy; to find out specific and common features; also to classify antonyms to parts of speech; to define of lexical-semantic differences of antonyms in the system of parts of speech.

**Methods of research**. Methods of research comprise observation, systematic analysis, synthesis and descriptive method.

**Scientific novelty of the research**. The dissertation is considered to be the first to classify antonyms according to their level; lexico-semantic groups of antonyms and their nature in the system of parts of speech are studied; specific and universal features of antonyms are analyzed; the classification of antonyms into full and partial is given; the peculiarities of use of antonyms in the speech are taken into consideration and their interrelation to other lexical phenomena is analyzed; syntactic models of antonyms are defined and issues of different perception of antonyms are discussed.

**Sphere of application of the research results.** Some results of the research may be used in theoretical study of antonyms in Turkic languages. The research findings also may be applied at the courses of Lexicology, Stylistics, Standard of Speech in Kyrgyz. The research can serve as the reference for term papers, bachelor and master theses. Some results may be used in creating books, textbooks and compiling dictionaries of antonyms.

Басууга 29.09.2015-ж. кол коюлду.

Форматы 60х84 1/16. Офсет кагазы

Көлөмү 1.75 б.т., Нускасы 100 экз.

КББАнын «Билим» басма борбору

Бишкек ш., Эркиндик бул. 25